Nariadenie Komisie (ES) č. 1749/1999
z 23. júla 1999,
ktorým sa mení a dopĺňa nariadenie (ES) č. 2214/96 týkajúce sa podindexov harmonizovaných indexov spotrebiteľských cien
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2494/95 z 23. októbra 1995 o harmonizovaných indexoch spotrebiteľských cien [1],
po konzultácii s Európskou centrálnou bankou [2],
(1) keďže na základe článku 5 ods. 1 písm. b) nariadenia (ES) č. 2494/95, od každého členského štátu sa vyžaduje, aby vytvoril harmonizovaný index spotrebiteľských cien (HICP [3]),
(2) keďže nariadenie Komisie (ES) č. 2214/96 [4] stanovuje podindexy HICP na základe COICOP/HICP (klasifikácia individuálnej spotreby podľa účelu prispôsobená potrebám HICP) klasifikácie,
(3) keďže klasifikácia COICOP z októbra 1998 a klasifikácia COICOP/HICP stanovená nariadením Komisie (ES) č. 1749/96 [5] v znení nariadení Rady (ES) č. 1687/98 [6] a (ES) č. 1688/98 [7] si vyžadujú prispôsobenie podindexov HICP,
(4) keďže opatrenia stanovené v tomto nariadení sú v súlade so stanoviskom Výboru pre štatistický program (SPC) založenom rozhodnutím Rady 89/382/EHS, Euratom [8],
PRIJALA TOTO NARIADENIE:
Článok 1
Prílohy I a II nariadenia (ES) č. 2214/96 sa nahrádzajú prílohami I a II tohto nariadenia.
Článok 2
Členské štáty zmenia postupy zberu a prenosu údajov v súlade s požiadavkami súčasného nariadenia najneskôr do decembra 1999 s účinnosťou od indexu za január 2000.
Článok 3
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskych spoločenstiev.
Nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 23. júla 1999